ВАНДУЙН ҮРЧ ЦОХ

Bruchus pisorum Linnaeus, 1758
Coleoptera – Bruchidae
Ижил зүйл (синоним):
Lasia pisorum L., 1758
Bruchus pisi L., 1758

1 Монгол нэр: Вандуйн үрч цох
2 Шинжлэх ухааны нэр:  Bruchus pisorum Linnaeus, 1758 нэртэй,
3. Эзэн ургамал
Вандуйн үрч цох нь вандуйг (Pisum sativum) голлон гэмтээдэг бөгөөд зарим тохиолдолд буурцагт ургамлын үрээр дамжин тархах боломжтой.
4. Тархалт
Манай улсад уг хортон нь гадаад орноос импортлон тариалсан вандуйн тарималд илэрсэн.Анх 1981 онд Орхон–Сэлэнгийн сав газрын вандуйн талбайд бүртгэгдсэн бөгөөд тухайн бүс нутагт тархалт нь хязгаарлагдмал хэвээр байна. Мөн шошны үрч цох хүнсний зориулалтаар импортолсон үрээр дамжин орж ирсэн тохиолдол бүртгэгдэж байжээ.
5. Биеийн хэв шинж
Бие гүйцсэн үрч цох нь 4–5 мм урт, хар саарал өнгөтэй, биеийн гадаргуу нь богино үсэнцэрээр бүрхэгдсэн байна. Сахал нь 11 үетэй, уг хэсэг шардуу, бусад үе нь хар саарал өнгөтэй. Цээж өргөндүү, өмнөд мөч улаавтар, дунд мөч хар, хойд хөлийн дунд чөмөг тод ялгарсан ургацтай. Цээжний байгалийн хэсэг болон дээд далавчин дээр жижиг цагаан толботой, хэвлийн төгсгөл хэсэг мөн цагаан толбоор ялгарна.
Өндөг нь уртсатар хэлбэртэй, шар өнгийн, 0.5–0.7 мм хэмжээтэй. Авгалдай нь шарватар цагаан өнгийн, хөлгүй, нүдгүй, биеийн урт 4.5–5.5 мм, толгой нь хүрэндүү өнгөтэй. Хүүхэлдэй нь шарватар цагаан өнгөтэй, 4–5 мм урт байна.
6. Амьдралын мөчлөг
Вандуйн үрч цох нь жилд нэг удам үржинэ. Өвлийн улиралд уг хортон нь вандуйн үрийн агуулахад өвөлжинө. Намар агуулахын дулаан нөхцөлд үрээс гарч, ханын завсар, ан цавд нуугдан өвөлждөг. Хаврын улиралд, дөрөвдүгээр сарын хоёрдугаар хагас, тавдугаар сарын эхээр үртэй хамт талбайд тархдаг.
7. Биологийн онцлог
Бие гүйцсэн цох нь вандуйн талбайд тоосонцороор 10–15 хоног хооллосны дараа, буурцаг үүсэх үед эмэгчин цох буурцгийн гадна талд өндгөө гаргана. Өндгийг цагаан зуузан бүрхүүлээр бүрхэж, агаарт хурдан хатан хатуу хамгаалалтын бүрхүүл үүсгэдэг. Нэг буурцаг дээр ойролцоогоор 25 өндөг төрүүлнэ.
8. Илрэх шинж тэмдэг
Өндөгнөөс гарсан авгалдай нь вандуйн буурцгийн ханын дотоод талыг мэрж, улмаар үрийн эндоспермээр хооллоно. Үрийн хальсан дээр дугуй нүх үүсч, үр дотроо гэмтсэн байдалтай болдог нь гол илрэх шинж тэмдэг юм.
9. Хор хөнөөл, ургацын алдагдал
Авгалдай үрээр хооллосноор үрийн жин, соёололт, чанар эрс буурч, халдвар голомт үүссэн нөхцөлд вандуйн ургацыг 60 хувь хүртэл бууруулах аюултай.
10. Эдийн засгийн нөлөө
Вандуйн үрч цох нь үрийн чанарыг доройтуулж, таримлын үрийн зориулалт, зах зээлийн үнэ цэнийг алдагдуулах, улмаар тариаланчдын эдийн засгийн алдагдлыг нэмэгдүүлдэг.
11. Хяналт, шалгалт
Хяналт шалгалтыг үрийн агуулах болон тариалах үрэнд тогтмол хийж, дээж авч, үрийн гэмтлийг илрүүлэх замаар гүйцэтгэнэ. Хорио цээрийн хяналтыг онцгойлон анхаарах шаардлагатай.

12. Урьдчилан сэргийлэх, тэмцэх арга
Импортын болон дотоодын вандуйн үрэнд үрийн хяналт, хорио цээрийн дэглэмийг чанд мөрдөх, хаврын тариалалтын өмнө үрээс дахин дээж авч, цэвэрлэгээ хийх нь вандуйн үрч цохоос урьдчилан сэргийлэх үндсэн арга юм.
Химийн тэмцэлд голчлон контакт болон системийн үйлчлэлтэй инсектицидүүдийг хэрэглэдэг бөгөөд пиретроидын бүлгийн лямбда-цихалотрин, дельтаметрин, циперметрин зэрэг идэвхт бодисуудыг нас бие гүйцсэн цох олноор илэрч эхэлсэн үед ашиглахад үр дүнтэй. Мөн органофосфатын бүлгийн хлорпирифос, диметоат зэрэг бодисуудыг хэрэглэснээр нас бие гүйцсэн шавжийг устгаж, өндөглөлтийг бууруулах боломжтой.
Химийн бодисыг ихэвчлэн вандуйн цэцэглэлтийн эхэн үеэр, цох идэвхтэй нисэж, хооллож эхэлсэн үед хэрэглэх нь хамгийн тохиромжтой бөгөөд шүршилтийг өглөө эрт эсвэл оройн сэрүүн цагт хийх нь үр нөлөөг нэмэгдүүлнэ. Инсектицидийг хэрэглэхдээ тухайн бүтээгдэхүүний заавар, хэрэглэх норм, давтамж болон ургац хураалтын өмнөх хүлээлгийн хугацааг чанд мөрдөх шаардлагатай.
Түүнчлэн нэг төрлийн үйлчлэлийн механизмтай бодисыг олон удаа давтан хэрэглэхээс зайлсхийж, өөр өөр химийн бүлгийн инсектицидүүдийг ээлжлэн ашиглах нь тэсвэржилт үүсэх эрсдэлийг бууруулах ач холбогдолтой.

